[image: image1.png]



KONKURENCES PADOME

Elizabetes ielā 41/43, Rīga, LV-1010 ( Tālrunis 7282865 ( Fakss 7242141


L Ē M U M S

Rīgā

                                                                                                                    Nr. 33
                                                                                                                    (Prot. Nr.23, 3.§)

2002.gada 14.jūnijā
Par SIA “Makra Tabaka” 04.06.2001. iesniegumu

Lieta Nr.261/01/07/21


Konkurences padome 08.06.2001. saņēma (saņemtā vēstule Nr. 261) SIA “Makra Tabaka” 04.06.2001. pieteikumu (turpmāk tekstā - Pieteikums) par negodīgas konkurences faktu.


SIA “Makra Tabaka” Pieteikumā norāda, ka 14.09.2000. SIA “Makra Tabaka” un SIA “PLUS PUNKTS” noslēdza līgumu (Līgums Nr.MK 1/529), saskaņā ar kuru SIA “Makra Tabaka” pārdeva SIA “PLUS PUNKTS” tabakas izstrādājumus. Līgumam tika pievienoti abu līdzēju parakstītie dokumenti - piegādājamās produkcijas sortiments ar cenām (1.Pielikums) un Preču pasūtījumu un piegādes grafiks. Atbilstoši Preču pasūtījumu un piegādes grafikā noteiktajiem apmēriem, daudzumam un vietām, SIA “Makra Tabaka” piegādāja SIA “PLUS PUNKTS” pasūtītās preces. SIA “PLUS PUNKTS” 14.02.2001. vēstulē SIA “Makra Tabaka” paziņoja, ka SIA “PLUS PUNKTS” īpašnieks sākot ar 01.02.2001. ir SIA “Greis”, kura veic uzņēmējdarbību tajā pašā tirgū, kā SIA “Makra Tabaka”, t.i. – tabakas izstrādājumu tirdzniecībā. Pēc SIA “Makra Tabaka” atteikuma parakstīt vienošanos, ar kuru  tiktu pirms termiņa izbeigts SIA “PLUS PUNKTS” un SIA “Makra Tabaka” 14.09.2000. līgums Nr.MK 1/529, SIA “PLUS PUNKTS” nosūtīja Vācijas uzņēmējsabiedrībai H.R. & Ph.F. Reemtsma GmbH vēstuli (SIA “PLUS PUNKTS” 03.04.2001. vēstule), kas, kā uzskata SIA “Makra Tabaka”, satur nepatiesas, izkropļotas, savā starpā pretrunīgas ziņas, kā arī tajā ir izteikts piedāvājums H.R. & Ph.F. Reemtsma GmbH, kas ir pretrunā ar likumu un saimnieciskās darbības godīgu praksi. 

Pieteikumā SIA “Makra Tabaka” norāda, ka SIA “PLUS PUNKTS” 03.04.2001. vēstulē apgalvo, ka SIA “Makra Tabaka” ir pārpildījusi SIA “PLUS PUNKTS” kioskus ar preču krājumiem, bet atsakās pieņemt preces “pārpalikumu” atpakaļ, atsakās organizēt kādas pirkumus stimulējošas akcijas vai apmaksāt to preču glabāšanu, kas netiek pārdotas. SIA “Makra Tabaka” paskaidro, ka SIA “PLUS PUNKTS” pārmet SIA “Makra Tabaka” to, ka SIA “Makra Tabaka” neveic darbības, kuras tai arī nebūtu jāveic, jo saskaņā ar 14.09.2000. līgumu Nr.MK 1/529 SIA “Makra Tabaka” nav uzņēmusies saistības pieņemt atpakaļ preces pārpalikumu, apmaksāt nepārdotās preces glabāšanu un organizēt pirkumus stimulējošas akcijas. Noklusējot šo informāciju, SIA “PLUS PUNKTS” cenšas radīt iespaidu, ka šādas saistības SIA “Makra Tabaka” ir uzņēmusies, bet nepilda un līdz ar to SIA “PLUS PUNKTS” maldina H.R. & Ph.F. Reemtsma GmbH par 14.09.2000. līguma Nr.MK 1/529 juridisko dabu un saturu. SIA “Makra Tabaka” un SIA “PLUS PUNKTS” 14.09.2000. līgums Nr.MK 1/529 nav komplekss līgums par sadarbību, bet gan parasts pirkuma līgums. SIA “Makra Tabaka” norāda, ka nav piespiedusi SIA “PLUS PUNKTS” pirkt tieši tādu preču daudzumu. To noteica SIA “PLUS PUNKTS”, precīzi uzskaitot preču piegādes daudzumus 14.09.2000. līguma Nr.MK 1/529 pielikumā. 2001.gada janvāra beigās februāra sākumā SIA “Makra Tabaka” organizēja cigarešu “WEST” reklāmas akciju, ko apliecina arī SIA “PLUS PUNKTS” vēstule ar norādēm uz tirdzniecības vietām, kur būtu izvietojami reklāmas posteri, tādējādi SIA “PLUS PUNKTS” apgalvojums, ka SIA “Makra Tabaka” neveic nekādus pasākumus pirkumu stimulēšanai, nav patiess.

SIA “Makra Tabaka” Pieteikumā norāda, ka SIA “PLUS PUNKTS” 03.04.2001. vēstulē H.R. & Ph.F. Reemtsma GmbH apgalvo, ka SIA “Makra Tabaka” uzvedības dēļ SIA “PLUS PUNKTS” ir spiesta noņemt SIA “Makra Tabaka” realizējamo produkciju no savu kiosku plauktiem, tomēr tajā pašā laikā SIA “PLUS PUNKTS” izsaka gatavību pirkt H.R. & Ph.F. Reemtsma GmbH produkciju, jo tās kvalitāte ir laba. SIA “Makra Tabaka” paskaidro, ka šie apgalvojumi ir pretrunīgi un tāpēc SIA “PLUS PUNKTS” apgalvojums, ka tā ir iegādājusies H.R. & Ph.F. Reemtsma GmbH produkciju pārmērīgā daudzumā, kuru nevar pārdot, nav ticams, jo ja SIA “PLUS PUNKTS” izsaka gatavību pirkt vēl kādu daudzumu preču no  H.R. & Ph.F. Reemtsma GmbH, tad pēc H.R. & Ph.F. Reemtsma GmbH ražotajām precēm vēl aizvien ir pieprasījums.

SIA “Makra Tabaka” Pieteikumā norāda, ka neatbilst patiesībai SIA “PLUS PUNKTS” 03.04.2001. vēstulē H.R. & Ph.F. Reemtsma GmbH izteiktais apgalvojums, ka SIA “Makra Tabaka” īpašnieks K. Magamedovs ierosināja SIA “PLUS PUNKTS” nekad vairs “nekontaktēties” ar SIA “Makra Tabaka”. SIA “Makra Tabaka” paskaidro, ka SIA “PLUS PUNKTS” tika izskaidrots, ka saskaņā ar likumu un saimnieciskās darbības godīgu praksi jau piegādātās preces ir jāapmaksā, bet pēc tam neviens nepiespiedīs SIA “PLUS PUNKTS” pirkt vēl kādas preces un turpināt līgumattiecības ar SIA “Makra Tabaka”, ja SIA “PLUS PUNKTS” to nevēlas.

SIA “Makra Tabaka” uzskata, ka ar minētajām darbībām SIA “PLUS PUNKTS” un tās īpašnieks SIA “Greis” cenšas panākt SIA “Makra Tabaka” un H.R. & Ph.F. Reemtsma GmbH sadarbības pārtraukšanu un tādā veidā būtiski kaitēt SIA “Makra Tabaka” darbībai tabakas izstrādājumu tirgū vai pat iegūt tās vietu šajā tirgū.


04.07.2001. Konkurences padome, pamatojoties uz Ministru kabineta 30.12.1997. noteikumu Nr.444 “Konkurences likuma pārkāpumu izskatīšanas kārtība” 6.punktu, pieņēma lēmumu (Prot.Nr.27, 6.§) apturēt SIA “Makra Tabaka” iesnieguma tālāku izskatīšanu.


Pārbaudot Pieteikumā norādīto informāciju Konkurences padome

konstatēja:


Ņemot vērā SIA “Makra Tabaka” Pieteikuma norādītos un lietā Nr.261/01/07/21 noskaidrotos apstākļus, SIA “PLUS PUNKTS” darbības izvērtējamas saskaņā ar 18.06.1997. Konkurences likuma normām.


SIA “Makra Tabaka” ir LR Uzņēmumu reģistrā 21.03.2001. reģistrēta (reģ. Nr. 000333443) uzņēmējsabiedrība, kuras darbības veidi ir tabakas izstrādājumu iepirkšana, ievešana un pārdošana vairumtirdzniecībā un mazumtirdzniecībā u.c. statūtos paredzētā saimnieciskā darbība. Kopš 1998. gada SIA “Makra Tabaka” sadarbojas ar H.R. & Ph.F. Reemtsma GmbH . No 2000. gada SIA “Makra Tabaka” ir H.R. & Ph.F. Reemtsma GmbH  ražoto tabakas izstrādājumu ekskluzīvais izplatītājs Latvijas Republikas teritorijā. SIA “Makra Tabaka” nodarbojas tikai ar H.R. & Ph.F. Reemtsma GmbH  ražoto tabakas izstrādājumu realizāciju (Konkurences padomes darbinieku un SIA “Makra Tabaka” pārstāvju 22.06.2001. Sarunu protokols).

SIA “Plus Punkts” ir LR Uzņēmumu reģistrā 24.07.1996. reģistrēta (reģ. Nr. 000330269) uzņēmējsabiedrība. SIA “Plus Punkts” darbības veidi ir pārtikas, dzērienu un tabakas mazumtirdzniecība nespecializētajos veikalos u.c. statūtos paredzētā darbība.


SIA “Greis” ir LR Uzņēmumu reģistrā 21.12.1995. reģistrēta (reģ. Nr. 000327735) uzņēmējsabiedrība, kuras darbības veidi ir tabakas izstrādājumu vairumtirdzniecība un mazumtirdzniecība u. c. statūtos paredzētā darbība. No 30.01.2001. SIA “Greis” ir 100 % SIA “Plus Punkts” kapitāla daļu īpašnieks. SIA “Greis” kapitāla daļas 100% apmērā pieder N. Kočujevskim, kas no 30.01.2001. ir SIA “Plus Punkts” direktors. Saskaņā ar 18.06.1997. Konkurences likuma 1. panta 3. un 13. punktiem SIA “Greis” un SIA “Plus Punkts” ir uzskatāmi par vienu tirgus dalībnieku.

Konkurences padome 11.02.2002. saņēma (saņemtā vēstule Nr.57) SIA „PLUS PUNKTS“ 08.02.2002. atbildes vēstuli Nr.01/48 (turpmāk tekstā – Vēstule) uz Konkurences padomes biroja 28.01.2002. vēstuli Nr.7- 56 Par informācijas sniegšanu. SIA “PLUS PUNKTS” Vēstulē apstiprina, ka 04.04.2001. SIA “PLUS PUNKTS” pa faksu nosūtīja H.R. & Ph.F. Reemtsma GmbH vēstuli (SIA “PLUS PUNKTS” 03.04.2001. vēstule), kurā informēja Fuerstenau kgu un H.R. & Ph.F. Reemtsma GmbH par radušos konflikta situāciju ar SIA “Makra Tabaka”. Kā pamatojums SIA “PLUS PUNKTS” rīcībai minēti tās 03.04.2001. vēstulē norādītie fakti, t.i., SIA “Makra Tabaka” darbinieku pieprasījumam neatbilstoša un nesaskaņota preču piegāde SIA “PLUS PUNKTS” kioskiem, kuras rezultātā kioskos sakrājās liels SIA “Makra Tabaka” preču daudzums, kas traucēja kiosku pilnvērtīgu darbību (ņemot vērā kiosku nelielo platību), un atteikums no SIA “Makra Tabaka” menedžmenta atrast kompromisu vai risinājumu dotajā situācijā (t.sk., izņemot preces pārpalikumu, palīdzēt reklāmas akcijas organizēšanā, lai veicinātu preces realizāciju, vai piedāvāt saprātīgu maksu par nepārdotās preces glabāšanu). SIA “PLUS PUNKTS” Vēstulē norāda, ka SIA "Makra Tabaka" savā 04.06.2001. sūdzībā paziņo, ka SIA "Makra Tabaka" un SIA “PLUS PUNKTS” 14.09.2000. līgumā Nr.MK 1/529 norādītos Pārdevēja (t.i. SIA "Makra Tabaka") pienākumos neietilpst preces pārpalikuma izņemšana. Tajā pašā laikā SIA "PLUS PUNKTS" norāda, ka minētā līguma 3.5. punkts paredz veikt "preces atgriešanu pusēm vienojoties". Kā Vēstulē paskaidro SIA "PLUS PUNKTS", sakarā ar to, ka neizdevās atrast kompromisu, kas ir nepieciešams turpmākajai sadarbībai ar SIA "Makra Tabaka", tā kā SIA "Makra Tabaka" uzstāja uz visa preces krājuma apmaksu un turpmākās sadarbības attiecību pārtraukšanu, SIA "PLUS PUNKTS" veica rēķinu apmaksu un griezās pie H.R. & Ph.F. Reemtsma GmbH, lai nākotnē, kad radīsies nepieciešamība, būtu iespējams saņemt produkciju no cita izplatītāja, vai pa tiešo no H.R. & Ph.F. Reemtsma GmbH, kas pilnībā atbilst konkurences likumdošanas mērķiem un būtībai. SIA "PLUS PUNKTS" norāda, ka saimnieciskās darbības godīga prakse dotajā saimnieciskās darbības sfērā nozīmē to, ka tirdzniecības aģenti, kuri piegādā preci kioskos, paši novērtē noteiktās tirdzniecības vietas pieprasījumu pēc savas produkcijas. Nerealizētās preces pārpalikuma uzkrāšanās gadījumā firma - piegādātājs vai nu izņem pārpalikumus, vai kopīgi ar tirdzniecības punktu izskata iespēju veicināt pārdošanu, lai tirdzniecības vietai nerastos zaudējumi. Līdz ar to SIA “PLUS PUNKTS” uzskata, ka tās vēstulē H.R. & Ph.F. Reemtsma GmbH norādītie fakti pilnībā atbilst patiesībai.


Saskaņā ar Ministru kabineta 30.12.1997. noteikumu Nr.444 “Konkurences likuma pārkāpumu izskatīšanas kartība” 21.punktu, pirms lēmuma pieņemšanas lietā SIA “PLUS PUNKTS” tika dota iespēja iepazīties ar Konkurences padomes rīcībā esošajiem pierādījumiem un izteikt savu viedokli par tiem. SIA “PLUS PUNKTS” 22.03.2002. Konkurences padomei iesniedza savu viedokli (SIA “PLUS PUNKTS” 22.03.2002. vēstule Nr.01./79) par Konkurences padomes rīcībā esošajiem pierādījumiem. SIA “PLUS PUNKTS” piekrīt, ka tās H.R. & Ph.F. Reemtsma GmbH 03.04.2001. adresētajai vēstulei bija mērķtiecīgi pievienot inventarizāciju rezultātus, konkrētās cigarešu markas un veidus, kā arī norādīt uz neejošiem veidiem, lai sniegtu precīzāku informāciju. Tajā pašā laikā SIA “PLUS PUNKTS” uzskata, ka SIA “Makra Tabaka” interpretācija par SIA “PLUS PUNKTS” 03.04.2001. vēstuli tirdzniecības markas īpašniekam H.R. & Ph.F. Reemtsma GmbH ir nepamatota, jo no minētās vēstules teksta ir izrautas atsevišķas frāzes un tās tiek pārfrāzētas. SIA "PLUS PUNKTS" paskaidro, ka 14.09.2000. līguma Nr.MK 1/529 2.pielikums (Preču pasūtījumu un piegādes grafiks) paredz tikai apmeklējuma un iespējamās piegādes nedēļas dienas un neparedz piegādes apmērus un daudzumu, kā to 04.06.2001. pieteikumā apgalvo SIA "Makra Tabaka", un ir tulkojams tikai kā piegādes vieta un laiks. SIA "PLUS PUNKTS" uzskata, ka saskaņā ar saimnieciskās darbības godīgu praksi Pārdevēja aģents nosaka prognozējamo vienas nedēļas pārdodamās preces apjomu saskaņā ar preces noietu tirgū, jo iknedēļas apmeklējumus paredz minētais 14.09.2000. līguma Nr.MK 1/529 līguma pielikums. Līdz ar to ir normāli, ka puses risina jautājumu par lieko apjomu piegādēm (kaut arī to līgums neparedz), ko savukārt nevēlējās darīt SIA "Makra Tabaka". SIA "PLUS PUNKTS" norāda, ka pēc risinājuma meklēšanas atteikuma, SIA "PLUS PUNKTS" 05.04.2001. veica galīgo samaksu par SIA "Makra Tabaka" piegādātajām precēm, kam sekoja turpmāko piegāžu nepieņemšana. SIA “PLUS PUNKTS” 2002.gada turpina izpārdot H.R. & Ph.F. Reemtsma GmbH ražotās produkcijas atlikumu. Attiecībā uz SIA "PLUS PUNKTS" 03.04.2001. H.R. & Ph.F. Reemtsma GmbH adresētajā vēstulē norādīto, ka SIA "PLUS PUNKTS" ir gatava pirkt preces no cita izplatītāja, vai tieši no H.R. & Ph.F. Reemtsma GmbH, SIA "PLUS PUNKTS" paskaidro, ka vienmēr ir gatava sadarboties ar vadošajām tirdzniecības markām un norobežoties no tirgū neejošām, neaktīvām precēm, jo no 14.09.2000. līguma Nr.MK 1/529 1.pielikumā uzskaitītajiem 9 preču veidiem, 4 veidu Davidoff SIA "PLUS PUNKTS" bija gatava iegādāties uzreiz, tikai atrodot sadarbības veidu. SIA "PLUS PUNKTS" norāda, ka vērsās pie tirdzniecības markas īpašnieka H.R. & Ph.F. Reemtsma GmbH Vācijā, kuru uzskata un kurš ir SIA "Makra Tabaka" pilnvarotājs H.R. & Ph.F. Reemtsma GmbH ražoto preču realizācijai Latvijā, jo neguva nekādu atbildi no SIA "Makra Tabaka" un nevarēja saskaņot ar SIA "Makra Tabaka"  turpmāko rīcību konflikta atrisinājumam. 

Konkurences padome atzīst, ka SIA “PLUS PUNKTS” pamatoti ir norādījusi, ka, atbilstoši Ministru kabineta 30.12.1997. noteikumu Nr.444 “Konkurences likuma pārkāpumu izskatīšanas kārtība” 21.punktam, Konkurences padome drīkst konstatēt Konkurences likuma pārkāpumu, tikai pamatojoties uz tiem pieradījumiem, par kuriem pārkāpuma iesaistītajām personām tiek dota iespēja izteikt savu viedokli un ka SIA “Makra Tabaka” 04.06.2001. pieteikuma izteiktie apgalvojumi un paskaidrojumi nav apstiprināti ar rakstveida pierādījumiem LR Civilprocesa likuma 110.panta un 111.panta izpratne, jo to kopijas nav apstiprinātas 23.04.1996. MK noteikumu Nr.154 “Dokumentu izstrādāšanas un noformēšanas noteikumi” 4.3. apakšnodaļā noteiktajā kārtībā.


Konkurences padomes birojs, ievērojot Ministru kabineta 13.06.1995. noteikumu Nr.154 “Administratīvo aktu procesa noteikumi” 49. un 56.punktos noteikto, lūdza (29.08.2001. vēstule Nr.7-615 un 12.04.2002. vēstule Nr.7-314) SIA “Makra Tabaka” sniegt informāciju, kas ir būtiska lietas apstākļu noskaidrošanai un 18.06.1997. Konkurences likuma 22.panta otras daļas un 22.panta trešās daļas 3.punkta noteikta tiesiska sastāva konstatācijai, t.sk. par SIA “PLUS PUNKTS” darbību rezultātā SIA “Makra Tabaka” konkurentspējai konkrētajā tirgu nodarīto kaitējumu un SIA “Makra Tabaka” radītajiem zaudējumiem, kā arī pierādījumus SIA “Makra Tabaka” 04.06.2001. pieteikumā izteiktajiem apgalvojumiem, kas apstiprinātu, ka SIA “PLUS PUNKTS” 03.04.2001. vēstulē ietvertā informācija ir ietekmējusi vai varēja ietekmēt SIA “Makra Tabaka” saimniecisko darbību un stāvokli konkrētajā tirgu, kā arī attiecības ar H.R. & Ph.F. Reemtsma GmbH.


Konkurences padome nav saņēmusi no SIA "Makra Tabaka" pieprasīto, kā arī jebkuru citu papildus informāciju un pierādījumus, kas apstiprinātu, ka SIA “Makra Tabaka” 04.06.2001. pieteikumā noradītās SIA “PLUS PUNKTS” rīcības rezultātā ir radušās vai objektīvi varētu rasties 18.06.1997. Konkurences likuma 22.panta otras daļas un 22.panta trešās daļas 3.punktā norādītās sekas.


Vācijas uzņēmējsabiedrība H.R. & Ph.F. Reemtsma GmbH nav sniegusi atbildi (Konkurences padomes biroja 09.10.2001. vēstule Nr.7-727), kas apstiprinātu, ka SIA "PLUS PUNKTS" 03.04.2001. vēstulē ietvertās informācijas rezultātā ir notikušas izmaiņas H.R. & Ph.F. Reemtsma GmbH un SIA "Makra Tabaka" savstarpējās attiecībās, kā arī nav sniegusi jebkuru citu vēstulē pieprasīto informāciju par SIA “PLUS PUNKTS” izplatītajiem apgalvojumiem par SIA “Makra tabaka” darbību tabakas izstrādājumu izplatīšanas tirgū. 


Ņemot vērā SIA "PLUS PUNKTS" 03.04.2001. H.R. & Ph.F. Reemtsma GmbH adresētajā vēstulē ietvertās informācijas saturu kopumā, to, ka vēstule ir uzskatāma par papildinājumu agrāk notikušai telefona sarunai starp H.R. & Ph.F. Reemtsma GmbH un SIA “PLUS PUNKTS” pārstāvjiem, kuras saturs nav zināms, tāpēc nav iespējams viennozīmīgi konstatēt, to, ka H.R. & Ph.F. Reemtsma GmbH nav bijusi informēta par SIA “Makra Tabaka” un SIA “PLUS PUNKTS” 14.09.2002. līguma Nr. MK 1/529 saturu, to ka no  H.R. & Ph.F. Reemtsma GmbH nav saņemta nekāda  informācija par SIA “PLUS PUNKTS” izteiktajām pretenzijām par SIA “Makra Tabaka” darbību un H.R. & Ph.F. Reemtsma GmbH  reakciju uz SIA “PLUS PUNKTS” sniegto informāciju,  to, ka SIA "PLUS PUNKTS" 03.04.2001. vēstulē ietvertā informācija ir adresēta H.R. & Ph.F. Reemtsma GmbH, kas ir SIA "Makra Tabaka" izplatītās produkcijas ražotājs, to, ka SIA "Makra Tabaka" ir H.R. & Ph.F. Reemtsma GmbH ražotās produkcijas ekskluzīvs izplatītājs Latvijā, to, ka SIA "Makra Tabaka" un H.R. & Ph.F. Reemtsma GmbH savstarpējā sadarbībā nekādas izmaiņas nav notikušas (Konkurences padomes darbinieku un SIA "Makra Tabaka" pārstāvju 22.06.2001. Sarunu protokols), to, ka SIA "Makra Tabaka" nav iesniegusi un Konkurences padome nav ieguvusi informāciju un pierādījumus par SIA "PLUS PUNKTS" darbību rezultātā SIA "Makra Tabaka" konkurent spējai konkrētā tirgū nodarīto kaitējumu un SIA "Makra Tabaka" radītajiem zaudējumiem, kā arī par jebkāda veida sekām konkrētajā tirgū, Konkurences padome secina, ka tās rīcībā nav pierādījumu, lai konstatētu 18.06.1997. Konkurences likuma 22.panta otrajā daļā un 22.panta trešās daļas 3.punktā noteikto negodīgas konkurences aizlieguma pārkāpumu SIA "PLUS PUNKTS" darbībās. 


Konkurences padome, ņemot vērā minēto un pamatojoties uz 18.06.1997. Konkurences likuma 22.panta otro daļu un 22.panta trešās daļas 3.punktu, kā arī 04.10.2001. Konkurences likuma 8.panta pirmās daļas 2.punktu,

nolēma:

izbeigt lietas Nr.261/01/07/21 izpēti.


Konkurences padomes lēmumu saskaņā ar Konkurences likuma 8.panta otro daļu, LR Civilprocesa likuma Pārejas noteikumu 1.punktu un Latvijas Civilprocesa kodeksa 24.-A nodaļu var pārsūdzēt Rīgas pilsētas Vidzemes priekšpilsētas tiesā viena mēneša laikā no dienas, kad ieinteresētā persona uzzināja vai tai vajadzēja uzzināt par pieņemto lēmumu.

Priekšsēdētājs






                  P. Vilks

